b'\n_START_ARTICLE_\nSkleistinis durklas\n_START_PARAGRAPH_\nSkleistinis durklas\xc2\xa0\xe2\x80\x93 durklas sud\xc4\x97tine gele\xc5\xbete i\xc5\xa1 trij\xc5\xb3 dali\xc5\xb3. Paspaudus mygtuk\xc4\x85 spyruokl\xc4\x97 atlenkia \xc5\xa1onines gele\xc5\xbet\xc4\x97s dalis, ir trys gele\xc5\xbet\xc4\x97s dalys virsta savoti\xc5\xa1ku tri\xc5\xa1akiu, kuriuo galima sukaustyti prie\xc5\xa1ininko ginklo gele\xc5\xbet\xc4\x99, o tada j\xc4\xaf atakuoti. Skleistinius durklus paprastai naudodavo kaip kair\xc4\x97s rankos (pariravimo) durklus. Skleistiniai durklai buvo labai populiar\xc5\xabs XVI a. Italijoje._NEWLINE_Kalavijams evoliucionuojant pariravimo durklai pasidar\xc4\x97 nebereikalingi. Kalavijai kito nuo gana sunki\xc5\xb3 riterini\xc5\xb3 kalavij\xc5\xb3 iki \xc5\xa1pag\xc5\xb3 ir rapyr\xc5\xb3. \xc5\xa0iems lengv\xc4\x97jant fechtavimas jais dar\xc4\x97si vis greitesnis. Pagrindinis ginklas \xc4\x97m\xc4\x97 atlikti tiek gynybos, tiek atakos funkcijas. Pasikeit\xc4\x97 ir stov\xc4\x97sena\xc2\xa0\xe2\x80\x93 stovint \xc5\xa1onu \xc4\xaf prie\xc5\xa1inink\xc4\x85 pavir\xc5\xa1ius, kur\xc4\xaf \xc5\xa1is gal\xc4\x97jo atakuoti, tapo ma\xc5\xbeesnis.'